Stappers by Simonstad beroof, man in been geskiet | Netwerk24
Deur Marelize Barnard 19 Februarie 2019 18:55
Die beginpunt van die Kleinplaasdam-staproete. Foto: Facebook
n Man (64) is Maandagmiddag in die been geskiet in ’n aanval by die Kleinplaasdam bokant Simonstad, Kaapstad, terwyl hy en ’n vrou (51) gestap het.
Kapt. FC van Wyk, polisiewoordvoerder, sê die twee stappers is deur twee onbekende jong mans genader en met ’n vuurwapen aangehou. Hulle is van hul selfone, geld en rugsakke beroof.
Die twee stappers het omgedraai en begin wegstap nadat hulle beroof is, waarna een van die jong mans sonder enige waarskuwing ’n skoot afgevuur het. Die beroofde man is in die linkerbeen gewond.
Van Wyk sê die rowers het hierna weggehardloop.
Die polisie ondersoek klagte van poging tot moord en gewapende roof.
Mense met inligting word gevra om die polisie by 08600 10111 of die polisiekantoor in Simonstad by 021 786 8649 te skakel.
Inligting oor die aanval is op die Facebook-blad van Simonstad Safety & Security Watch gedeel en mense is gewaarsku om versigtig te wees. Van die mense wat op die nuus gereageer het, sê dit is baie jammer dat dié voetslaanpad nou so gevaarlik geword het. Dit is een van die plaaslike inwoners van Simonstad se gunstelingplekke om met hul honde te gaan stap.
Dié roete is deel van die Tafelberg Nasionale Park.
Meer oor: Simonstad | Stappers | Geskiet | Rooftog | Beroof
Aanval op Tafelberg: Moenie alleen berg toe gaan!